钦定古今图书集成/明伦汇编/官常典/第597卷 > 杨子器
## 钦定古今图书集成/明伦汇编/官常典/第597卷 > 杨子器

按《明外史》本传：“子器，字名父，慈谿人。成化末，举进士，
历知昆山、高平二县，复移常熟。故沅江知县狄云汉
者，太仓人也，僦庐虞山下。子器高其风，即沙溪筑室
数楹居之。民输赋多后期，下教先输者免耗，后者递
增，赋乃毕输。苏州诸水，率由常熟白茆港入海，侍郎
徐贯既疏治之，已而有涨沙当海口，潮汐增淤，水患”
如故。子器相许浦塘便近可疏，乃率民濬之，遂为永
利。子器志行高洁，负用世材，历三县，皆有实政，其要
归于岂弟。擢吏部考功主事。弘治十三年，火筛寇边，
掠军民，榆林城下支解二十馀人，而守将闭门不出。
子器请先按纵寇不击者罪，然后合军进讨。又言：“顷
塞外荒馑，寇迫饥馁，故南来剽窃。非有深计远谋。我
士马刍茭久已调集，宜敕边将侦其出入。如寇掠延
绥，则甘、凉之兵出，掠宁夏，则大同之兵出。出其所不
趋，趋其所不备，乘间扺隙，犁其巢穴，宁患不得志哉？”
《兵尚》马文升善其言，下之边将。时孝宗大开言路，子
器数有建白，最后又陈二十事，多见施行。孝宗崩，方
营泰陵，子器言下有“水石，不可用”，遂下诏狱。南京御
史贡安甫等争论救，乃复官。正德初，历验封郎中。时
刘瑾尽逐诸翰林、内阁，有欲以子器补之者，亟上书
辞乃已。尚书张彩媚瑾，言部籍多浥损，请尽输之内
府。瑾喜，命徙置千步廊，独子器争之。自是，累朝典制，
不可复稽，惟验封、考功二司以子器故，犹存二三焉。
寻出为湖广参议，与平郴、桂山贼，赉银币。再迁河南
右参政。闻流贼方渡河而南，急赴嵩县城守。已策贼